1.Sissejuhatus

Pettused ja nendega seotud ebaseaduslik tegevus, nagu korruptsioon, rahapesu ja ebaseaduslik kaubandus, võivad kujutada endast tõsist probleemi Euroopa Liidule (EL) ja liikmesriikidele ning need võivad kahjustada nii ELi kui ka liikmesriikide rahandust. See on veelgi pakilisem ajal, mil ELi mitmeaastase eelarve 2021–2027 kogukulud on osaliselt reaktsioonina pandeemiale enneolematult suured – ligikaudu 1,8 triljonit eurot. Liidu eelarve tõhus ja nõuetekohane kasutamine, sealhulgas liikmesriikide tasandil, on oluline üldsuse (ja maksumaksjate) usalduse säilitamiseks ning Euroopa integratsiooni tugevdamiseks ja lisaväärtuse suurendamiseks. Samas võib pettuste suur levik pärssida majanduskasvu ja õõnestada majanduse laiemat elavnemist. Meie ühiste, nii sise- kui ka välispettuste vastaste kaitsemeetmete tugevdamine on seega ELi vastupidavuse tugevdamise lahutamatu osa.

Euroopa Liidu toimimise lepingu artikliga 325 on nähtud ette, et liikmesriikidel ja ELil on ühine kohustus kaitsta ELi finantshuve. ELi tasandil on pettustevastane olukord viimasel ajal oluliselt muutunud, kuna 2021. aasta juunis alustas tegevust uus Euroopa Prokuratuur ning hiljuti vaadati läbi OLAFi määrus, millega tugevdati Euroopa Pettustevastase Ameti (OLAF) haldusjuurdluste tulemuslikkust. ELi kriminaalmateriaalõiguse raamistikku tugevdati samuti direktiiviga, mis käsitleb võitlust liidu finantshuve kahjustavate pettuste vastu kriminaalõiguse abil.

Üldiselt tunnistatakse, et samal ajal peaks EL toetama ka liikmesriike nende töös liidu finantshuvide kaitsmisel. Enamik pettuse ja eeskirjade eiramise juhtumeid avastatakse, neid uuritakse ja nende eest esitatakse süüdistus just riigi tasandil.

ELi viimasel eelarveperioodil 2014–2020 oli ELi sihtotstarbeline rahastamisvahend sellise toetuse andmiseks programm Herakles III. See loodi määrusega (EL) nr 250/2014 (edaspidi „määrus“) ja seda haldas komisjonis OLAF. Programmi üldeesmärk oli kaitsta ELi finantshuve, suurendades seeläbi majanduse konkurentsivõimet ja kaitstes maksumaksjate raha. Konkreetne eesmärk oli pettuse, korruptsiooni ja muu ELi finantshuve kahjustava ebaseadusliku tegevuse ärahoidmine ja võitlus nende vastu. Finantshuvide kaitsemeetmed katsid ELi eelarve kogu kulupoole. Tulupoolel keskendusid meetmed traditsioonilistele omavahenditele.

Määruse artikli 13 lõike 2 punkti b kohaselt peab komisjon programmi hindama. Lisatud komisjoni talituste töödokument sisaldab programmi Herakles III hindamise üksikasjalikke tulemusi ja sellel analüüsil põhinevaid soovitusi.

2.Programm Herakles III

Programm Herakles III on sihtprogramm, mis on ELi peamine programm ELi finantshuvide kaitsmiseks.

Viimase mitmeaastase eelarve ettevalmistamise ajal näitasid eelarve täitmise käigus avastatud eeskirjade eiramised ja pettusekahtlused, millest liikmesriigid teatasid vastavalt ELi toimimise lepingu artiklile 325, et kahjulik finantsmõju püsis läbi aastate tasemel, mis nõudis, et ELil oleks selline programm nagu Herakles, et täita jätkuvalt oma kohustust kaitsta ELi eelarvet. Selle eesmärgi saavutamiseks määrati programmi Herakles III eelarveks ajavahemikul 2014–2020 104,9 miljonit eurot. Programmi raames võisid toetust saada liikmesriikide riiklikud või piirkondlikud haldusasutused, samuti liikmesriikides loodud ja vähemalt ühe aasta tegutsenud teadus- ja haridusasutused ning mittetulundusühendused.

Programmi rakendati iga-aastaste tsüklitena, mille käigus viidi ellu komisjoni vastuvõetud tööprogramme. Herakles III andis rahalist toetust:

I.tehniliseks abiks (vähemalt 70 % programmi eelarvest) selliste meetmete kaudu, nagu tehnilise varustuse ja infotehnoloogiavahendite ostmine, piiriülese koostöö ja ühisoperatsioonide toetamine, töötajate vahetus ning andmebaasidele juurdepääsu arendamine ja võimaldamine liikmesriikidele ja OLAFile,

II.koolituseks (maksimaalselt 25 % programmi eelarvest) selliste meetmete kaudu, nagu konverentsid ja seminarid, mis võimaldavad kogemuste ja parimate tavade piiriülest vahetamist, digitaalkriminalistika koolitus ning kõrgetasemeliste teadusuuringute arendamine, ning

III.muudeks meetmeteks, mis kuuluvad programmide pädevusse (maksimaalselt 5 % eelarvest).

Programmi raames anti rahalist toetust toetuste ja riigihankelepingute vormis, aga ka meetmetes osalejate kulude hüvitamiseks. Suur muudatus programmis Herakles III võrreldes programmiga Herakles II oli tehnilise abi kaasrahastamismäära suurendamine 50 %-lt tehnilise abi abikõlblikest kuludest (Herakles II) 80 %-le (Herakles III).

2021. aasta novembris oli OLAF registreerinud 280 lõpetatud projekti 336 taotlusest (83,3 %). Et projekti saaks lugeda lõpetatuks, tuleb esitada tehnilised ja finantsaruanded ning teha lõppmakse.

3.Lõpphindamine

Määruse artikli 13 ja komisjoni parema õigusloome suuniste kohaselt hinnati programmi viie kriteeriumi alusel:

·programmi kõigi eesmärkide asjakohasus;

·programmi sisemine ja väline sidusus muude ELi tegevusvaldkondadega;